ועדת העבודה, הרווחה והבריאות, כנסת 17, פרוטוקול מספר 205, 2007-05-09 10:00

משה שרוני: בוקר טוב, אני מתכבד לפתוח את הישיבה, אני מצטער על האיחור, חשבנו לתת לחבר כנסת אפללו, יוזם החוק הזה להגיע, היות והוא נקלע לפקקים בעקבות תאונה ולא יכול היה להגיע בזמן.

משה שרוני: נתחיל את הישיבה בנושא הצעת חוק הביטוח הלאומי (תיקון – השוואת זכויות עבודה מועדפת בתעשייה) התשס"ו-2006 של חבר הכנסת אפללו.

משה שרוני: נפתח בקריאת הצעת החוק.

שמרית שקד: תיקון סעיף 174 בחוק הביטוח הלאומי (נוסח משולב) התשנ"ה-1995, בסעיף 174(ג) – בסעיף קטן (1) במקום "בחלקים (א), (ב), (ג) (ד) ו- (ה)" יבוא "בחלקים (א), (ב), (ג), (ד) ו- (ו)".

שמרית שקד: סעיף קטן (2) – יימחק.

שמרית שקד: היום, חיילים שעובדים בעבודה מועדפת בתעשייה זכאים רק ל- 80% מהמענק ולא למלוא המענק ובעצם מוצע לקבוע שהם יהיו זכאים ל- 100% מענק.

חזקיה ישראל: חזקיה ישראל מהתאחדות התעשיינים.

חזקיה ישראל: אנחנו מברכים את יושב הראש ואת חבר הכנסת אפללו על העלאת הנושא.

חזקיה ישראל: אנחנו חושבים שזו הצעה שבאה לתקן עיוות רב שנים שבו חיילים משוחררים שפנו לעבודה בתעשייה הופלו לרעה לעומת חיילים משוחררים שפנו לעבודה בענפים שונים.

חזקיה ישראל: אנחנו מברכים על כך, ותודה על התיקון.

חיים ערוסי: שמי חיים ערוסי, ראש היחידה להסברה לחיילים משוחררים במשרד הביטחון.

חיים ערוסי: אני מצטרף לדברי חזקיה, אני רק רוצה להוסיף שעד ה- 1 ביוני 2001 מאז החלת החוק ב- 1982, כל מי שעבד בתעשייה ובכל תחום עיסוק אחר קיבל את ה- 100% ורק ביוני 2001 החליטו, על פי תיקון החוק, הצעת האוצר לחוק ההסדרים, להקטין את זה ב- 20% מסיבות של חיסכון.

חיים ערוסי: רק בדצמבר 2002, אחרי לחצים, החזירו את זה.

חיים ערוסי: כאיש הסברה, מאד קשה לי להסביר לחיילים למה דווקא בתעשייה, חוץ מלהגיד להם שהאוצר רצה לחסוך כסף.

חיים ערוסי: אני חושב שזה הזמן לתקן את העיוות הזה ולהחזיר את המצב למה שהיה.

רועי קרת: אין מה להוסיף מלבד זה שהגשנו טיוטת חוק בתקופת השר הקודם והוא לא חתם עליה.

טלי ארפי: אדוני שר האוצר הקודם נתן את תמיכתו לחבר הכנסת אפללו ואגף התקציבים מתכוון לקבל את ההחלטה.

משה שרוני: סוף סוף הגיעו למסקנה שחייל משוחרר שהולך לתעשייה, ואני חושב ששם הוא עובד יותר קשה מאשר חייל משוחרר שהולך לתחנת דלק.

שמרית שקד: אתם מקבלים את הערכת העלות התקציבית שערכו במ.מ.מ?

טלי ארפי: לא קיבלתי את ההערכה.

אסתר טולדנו: יש לנו 12,000 מענקים בשנה האחרונה, מתוכם שליש מהתעשייה, העלות של הצעת החוק היא 6.5 מיליון ₪.

משה שרוני: חבר הכנסת אפללו, אני רוצה להודיע לך שמשרד האוצר, ביטוח לאומי וכל הגורמים של התעשיינים מברכים אותך על הצעת החוק הזו.

אלי אפללו: קודם כל תודה שהסכמת לדחות את הישיבה, אני רוצה להגיד כמה מילים על חשיבות הצעת החוק, שזה הדבר החשוב ביותר.

אלי אפללו: הייתי סגן שר במשרד התמ"ת וראינו את הבעיה שנוצרה מחוסר בעלי מקצוע בתעשייה, אז נאלצנו מחוסר ברירה לייבא עובדים מקצועיים, בגלל שבתעשייה אין עובדים.

אלי אפללו: הייתי גם ראש מועצה תעשייתית וראינו את חוסר המוטיבציה של חיילים משוחררים להיכנס בחזרה למעגל התעשייה בגלל חוסר עדיפות.

אלי אפללו: הם מקבלים 100% בתחנות דלק בבניין בתעשייה או בענפים אחרים, שם אני חושב שממשיכים פחות מ- 20%, ובתעשייה, ששם ממשיכים בין 50% היום, שמקבלים את המענק המוקטן, ואני משוכנע, מבדיקות שעשינו, שזה יגיע ל- 80%.

אלי אפללו: הדור שממשיך בתעשייה, קודם כל יהיו לו מקומות תעסוקה, דבר שני זה יפתור את הבעיה של הבאת עובדים זרים ודבר שלישי, הכי חשוב, אני אומר, אם אנחנו מעודדים את החיילים המשוחררים, בואו נעודד אותם למקומות הנחוצים.

אלי אפללו: אני שוב מתנצל שאיחרתי ומודה לכולם על התמיכה הרחבה ומודה שוב בשם החיילים המשוחררים שרוצים להיכנס למעגל העבודה.

שמרית שקד: אני רוצה להוסיף כמה דברים, צריך להוסיף לחוק תחילה, אנחנו מציעים שהחוק יחול בראשון בחודש שלאחר יום פרסומו, ותחולה – אנחנו מציעים שהוא יחול על מי שמשתלם לו מענק שחרור החל מיום התחילה.

שמרית שקד: זאת אומרת, מי שיבוא לבקש מביטוח לאומי מענק החל מיום התחילה, יהיה זכאי כבר למענק המוגדל.

משה שרוני: אני רוצה להודות לכולכם.

משה שרוני: תודה רבה הישיבה נעולה.